Veniens ad nos, dilectus filius noster Pontius, Vizeliacensis abbas, contra te nobis conquestus est, quod quandam decimam et parochialia jura villæ ipsius de Prissiaco, per violentiam ei abstuleris et injuste detineas. Questus est etiam quod burgensibus ejus G. et V. de Vizeliaco, pecuniam quam tibi mutuasse dicuntur, eis contra rationem restituere contradicas. Quia igitur omnibus in sua justitia debitores existimus, per præsentia tibi scripta mandamus quatinus in præsentia dilecti filii nostri S. Briniacensis abbatis, super his dilecto filio nostro Vizel. abbati justitiam facias; cum ergo ab eodem filio nostro Riniacensi abbate propter hoc fueris evocatus, ejus præsentiam adeas, et quod exinde inter vos judicaverit suscipias et observes. Datum Signiæ, V kalendas februarii.